Näkökulma: Suomessa suhtaudutaan työturvallisuuteen oikein - yksikin kuolemantapaus on liikaa
torstai 05.07.2018 klo 19:36
Julkinen keskustelu kuolemaan johtaneista työtapaturmista rakennustyömailla kertoo siitä, että Suomessa suhtaudutaan työturvallisuuteen asiaan kuuluvalla vakavuudella, kirjoittaa Iltalehden toimittaja Antti Halonen.
Työturvallisuus nousi puheenaiheeksi, kun Suomen työmailla tapahtui helmikuussa lähes peräkkäin kaksi kuolemaan johtanutta työtapaturmaa. Toinen niistä tapahtui Helsingin Kalasatamassa. JUKKA LEHTINEN
Työturvallisuus nousi jälleen puheenaiheeksi, kun media uutisoi tiistaina rakennustyömaalla työtapaturmassa kuolleesta työntekijästä. Kyseessä oli jo neljäs tapaus tämän vuoden aikana. Eihän niin pitäisi päästä käymään missään tilanteessa. On ymmärrettävää, että asia herättää arvostelua ja jopa suuttumusta tai syyllistämistä.
Uutiset työtapaturmista ja varsinkin kuolemantapauksista ovat tietenkin murheellisia, mutta niissä voi nähdä valoisiakin puolia. Vaikka rakennusala on yksi kaikkein vaarallisimmista toimialoista myös Suomessa, ihmisen kuolema työtapaturmassa on meillä kuitenkin uutiskynnyksen ylittävä asia. Kaikkialla maailmassa niin ei välttämättä ole.
Sosiaalisessa mediassa kiertää video, jossa rakennustyöntekijät heiluvat pilvenpiirtäjän kattorakenteissa ilman minkäänlaisia turvavaljaita. Maahan on kymmenien ja kymmenien metrien pudotus. Kehitysmaissa matkustaessa työntekijöiden vaaratilanteita voi nähdä omin silmin. Suojavarusteet ovat käytännössä olemattomat ja työturvallisuusmääräykset lähinnä vitsi. Kun asiasta kysyy paikallisilta, he levittelevät käsiään ja sanovat: "Täällä asiat nyt vain ovat näin".
Suomessa ei ole.
Suomen rakennusyhteisöt ja viranomaiset eivät vertaa rakennustyömaidemme työturvallisuustilannetta sellaisiin valtioihin, joissa asiat ovat huonommin. Ne pohtivat, miten asiat voisi hoitaa Suomessa paremmin ja työtapaturmien määrää olisi mahdollista vähentää entisestään.
Viranomaiset selvittävät tapaturmien syyt, ja poliisi tutkii myös työturvallisuusrikoksen mahdollisuuden. Onnettomuuden syiden selvittäminen taas auttaa ennaltaehkäisemään vastaavanlaisia tilanteita tulevaisuudessa.
Mikäli on käynyt rakennustyömaalla viimeisen kymmenen vuoden aikana tai tuntee siellä työskenteleviä ihmisiä, tietää, että Suomessa tehdään valtavasti töitä työturvallisuuden eteen. Se on myös tuottanut tulosta. Jos katsoo tilastoja, rakennusalan työtapaturmien määrä, varsinkin vakavien ja kuolemantapausten määrä, on laskenut valtaisasti viimeisen kahdeksan vuoden aikana.
On totta, että tänä vuonna on tapahtunut enemmän kuolemaan johtaneita työtapaturmia kuin viime vuonna tai sitä edellisenä. Se ei kuitenkaan poista sitä vakavuutta, millä asiaan suhtaudutaan. Iltalehden haastattelemat asiantuntijat ovat kaikki myöntäneet, että kyseessä on notkahdus, asialle pitää tehdä jotain ja aina on parantamisen varaa, kun kyse on työturvallisuudessa.
Lähestyipä aihetta mistä näkökulmasta tahansa, julkinen keskustelu kertoo sen, että työturvallisuus on Suomessa äärimmäisen tärkeä ja vakava asia. Vaikka aihe on synkkä, voi tavallaan iloita siitä, että rakennusalan työntekijät, työnantajat ja kattojärjestöt sekä media, viranomaiset ja työntekijöiden läheiset ovat kaikki yhtä mieltä siitä, että yksikin kuolemaan johtanut työtapaturma on liikaa.